อย. แจงการประกาศผลวิเคราะห์ผลิตภัณฑ์

ยึดหลักให้ความเป็นธรรมทั้งผู้ประกอบการและผู้บริโภค

**อย. แจงข้อสงสัยเรื่องระยะเวลาประกาศผลการตรวจวิเคราะห์เครื่องสำอาง มีการตรวจสอบหลายขั้นตอน บางผลิตภัณฑ์มีผู้เกี่ยวข้องหลายระดับ ยืนยันให้ความเป็นธรรมกับผู้ประกอบการ ให้โอกาสชี้แจง พร้อมคำนึงถึงสิทธิ์ผู้บริโภคที่ควรได้รับข้อมูลเตือนภัยที่ถูกต้อง สร้างสมดุลให้ระบบคุ้มครองผู้บริโภคเข้มแข็ง**

นายแพทย์สุรโชค ต่างวิวัฒน์ เลขาธิการคณะกรรมการอาหารและยา **เปิดเผยว่า ตามที่สำนักงานคณะกรรมการอาหารและยา (อย.) ได้ประกาศผลการตรวจสอบหรือวิเคราะห์เครื่องสำอางให้ผู้บริโภคทราบ ซึ่งมีผู้สงสัยว่าการประกาศผลการตรวจวิเคราะห์ของบางผลิตภัณฑ์ใช้ระยะเวลานาน อย. ขอชี้แจงว่าการประกาศผลการตรวจวิเคราะห์เป็นการดำเนินการตามกฎหมาย ซึ่งใช้ระยะเวลาดำเนินการนับตั้งแต่วันเก็บตัวอย่างจนถึงวันประกาศผลตรวจวิเคราะห์มีหลายขั้นตอน และบางผลิตภัณฑ์มีหลายหน่วยงานเข้ามามีส่วนเกี่ยวข้อง หากเป็นเหตุการณ์ที่เกิดในต่างจังหวัด ทางสำนักงานสาธารณสุขจังหวัดจะเข้ามาร่วมดำเนินการด้วย และบางผลิตภัณฑ์เกี่ยวข้องกับผู้ประกอบการหลายระดับ โดยอาจมีทั้งเจ้าของผลิตภัณฑ์ ผู้ผลิตและผู้แบ่งบรรจุ ซึ่งพนักงานเจ้าหน้าที่ต้องหาหลักฐาน และความเชื่อมโยงจนทราบข้อเท็จจริงที่ถูกต้อง และ อย. ยังให้โอกาสผู้ประกอบการได้ชี้แจงโต้แย้งและแสดงพยานหลักฐาน เพื่อให้เกิดความเป็นธรรมกับผู้ประกอบการ จากนั้นจึงเข้าสู่ขั้นตอนของการประกาศผลการตรวจวิเคราะห์ ซึ่งต้องผ่านการพิจารณาอย่างละเอียดรอบคอบจากการประชุมคณะกรรมการเครื่องสำอาง ที่ประกอบด้วยผู้ทรงคุณวุฒิจากทุกภาคส่วนที่เกี่ยวข้องกับมาตรฐานและความปลอดภัย**

**ทั้งนี้ อย. จำเป็นต้องประกาศผลการตรวจวิเคราะห์เครื่องสำอางดังกล่าวให้ผู้บริโภคทราบ โดยระบุ
รุ่นการผลิต วันผลิตและหมดอายุ อย่างชัดเจน เนื่องจากอาจมีผลิตภัณฑ์บางส่วนที่หลงเหลือในท้องตลาดหรืออยู่กับผู้บริโภค ซึ่งเป็นสิทธิ์ที่ผู้บริโภคควรได้รับการปกป้องคุ้มครองความปลอดภัย และยึดหลักให้ความเป็นธรรมทั้งผู้ประกอบการและผู้บริโภค**

**วันที่เผยแพร่ข่าว 1 พฤษภาคม 2568 ข่าวแจก 147 / ปีงบประมาณ พ.ศ. 2568**